Mislim da sam dobro radio svoj ministarski posao i svi oni koji misle da ne trebam biti ministar kulture i dalje, trebaju jasno iznijeti argumente i reći što sam krivo napravio, kazao je Zlatko Hasanbegović gostujući u emisiji TNT N1 televizije.

Kazao je kako Andrej Plenković mora biti mandatar vlade te da će iza njega "stajati najveći broj mandata u parlamentu".

– To nije uvjet, to je logika političkog djelovanja na kojem počivaju sve normalne demokracije svijeta – kazao je Hasanbegović i dodao da se protivi velikoj kolaciji te da nje neće biti.

– Za veliku koaliciju nema nikakvih razloga, nismo u ratnom stanju, ne postoji nikakva vanjska ugroza – objasnio je Hasanbegović.

"ZDS je ustaški pozdrav, ali ga ne treba zabraniti"

– Za dom spremni je, naravno, pozdrav koji je bio službeni pozdrav ustaškog pokreta. O tome nema nikakvih dvojbi! – poručio je Hasanbegović te je kazao kako ne vidi razloga da se za njim poseže u modernoj demokratskoj Hrvatskoj.

Rekao je i kako se protivi bilo kakvim zabranama te da u SAD-u apsolutno ništa nije zabranjeno.

– Zabranama se ništa ne može postići. Može se postići samo stvaranjem zdravog društvenog ozračja i odgojem – objasnio je.

Rekao je i kako njegova suradnja s časopisom NDH nije postojala te da je prenesen samo jedan njegov članak dok je drugi bio "neautorizirani govor s jedne pravaške tribine 1993. godine".

– Ikona desnice sam zato što sam napadnut od skupine ideoloških uskogrudnika, dehumaniziran i pretvoren u jednu vrstu ekstremista – rekao je u emisiji TNT.

Kazao je i kako ga se u posljednja dva mjeseca pokušava diskreditirati isticanjem njegova vjerskog identiteta.

Sebe je opisao kao "izrazito politički usmjerenu osobu" te mu nije žao što se počeo baviti politikom koju prati od mladosti.

>> Bojan Glavašević i Zlatko Hasanbegović odradili dinamičnu debatu. Evo kako je protekla